新樂府 繚綾		念女工之勞也
作者：白居易
朝代：唐

paragraphs: 繚綾繚綾何所似，不似羅綃與紈綺。
應似天台山上月明前，四十五尺瀑布泉。
中有文章又奇絕，地鋪白煙花簇雪。
織者何人衣者誰，越溪寒女漢宮姬。
去年中使宣口敕，天上取樣人間織。
織爲雲外秋雁行，染作江南春水色。
廣裁衫袖長製帬，金斗熨波刀翦紋。
異彩奇文相隱映，轉側看花花不定。
昭陽舞人恩正深，春衣一對直千金。
汗霑粉汙不再著，曳土蹋泥無惜心。
繚綾織成費功績，莫比尋常繒與帛。
絲細繰多女手疼，扎扎千聲不盈尺。
昭陽殿裏歌舞人，若見織時應也惜。